RML จ่อเปิดโครงการใหม่ ดัน Backlogโบรกฯ อัพเป้าหลังเพิ่มทุนเป็น 1.88 บ.
โบรกเกอร์ ให้ Fair Value RML ก่อน XW เท่ากับ 1.88 บาท จึงยังคงคำแนะนำ "ถือ" โดย RML เตรียมเปิดโครงการใหม่ หวังดัน Backlog
25 พ.ค. 2558

บล.เอเซีย พลัส กรุ๊ป โฮลดิ้งส์ ระบุในบทวิเคราะห์ (25 พ.ค.) บริษัท ไรมอน แลนด์ จำกัด (มหาชน) หรือ RML กำไรไตรมาส 1/58 ลดลง 14% จากปีก่อนไตรมาส 1/58 กำไรสุทธิ 313 ล้านบาท ลดลง 14% จากปีก่อน โดยมียอดรับรู้รายได้ขายอสังหาฯ ลดลง 3% จากปีก่อนอยู่ที่ 1,603 ล้านบาท (แบ่งเป็นการโอนฯ โครงการ The River 146 ล้านบาท, 185 ราชดำริ 962 ล้านบาท และ Zire วงศ์อมาตย์ 495 ล้านบาท) แต่การโอนฯ โครงการ Zire ที่มี Gross Margin ต่ำเพียง 32-33% เทียบกับโครงการ 185 ที่มี Gross margin สูง 41-42% จึงกดดันให้ Gross Margin ขายอสังหาฯ เฉลี่ยลดลงเหลือ 38.7% จาก 41.3% ในงวดปีก่อน และ Norm Profit Margin ลดลงเท่ากับ 19.2% ด้าน Net Gearing ลดลงอยู่ที่ 0.7 เท่า เนื่องจากเงินสดในมือเพิ่มขึ้นจากการโอนฯ โครงการและเบิกเงินกู้เพื่อเตรียมใช้ลงทุนในโครงการใหม่ The Lofts อโศก
ทั้งนี้สิ้นไตรมาส 1/58 มี Backlog รวม 8.7 พันล้านบาท เป็นส่วนที่คาดว่าจะบันทึกรายได้ในปี 2558 เท่ากับ 4.8 พันล้านบาท แยกเป็น The River 312 ล้านบาท, 185 ราชดำริ 2.6 พันล้านบาท และ Zire วงศ์อมาตย์ 1.9 พันล้านบาท ที่พร้อมโอนฯ ในปีนี้ นอกจากนี้ยังมีโครงการใหม่ Unixx พัทยาใต้ 2 พันล้านบาท ที่จะสร้างเสร็จ พร้อมเริ่มโอนฯ ในไตรมาส 4/58 ส่วน Lofts เอกมัย 1.8 พันล้านบาท เสร็จไตรมาส 4/59
สำหรับสต๊อกคอนโดฯ ที่รอการขายอยู่ที่ 6.5 พันล้านบาท เป็นในส่วนที่สร้างเสร็จแล้ว 5.8 พันล้านบาท ที่เหลือ 700 ล้านบาท เป็นโครงการแนวราบ Mews เย็นอากาศ ที่เปิดขายในไตรมาส 2/58 (ปัจจุบันมียอดขายแล้ว 150 ล้านบาท) ทั้งนี้บริษัทมีแผนเปิดตัว 1 โครงการคอนโดฯ ใหม่ Lofts อโศก มูลค่า 2.5 พันล้านบาท ปลายไตรมาส 3/58 หรือไตรมาส 4/58 (อยู่ระหว่างขออนุมัติ EIA) รวมถึงอยู่ระหว่างหาที่ดินเพื่อพัฒนาโครงการแนวราบอีก 2 โครงการ และ คอนโดฯ 1 โครงการในโซน CBD (แถวสาทร) เพื่อลดความเสี่ยงจากแนวโน้ม Backlog ที่จะลดลง ซึ่งย่อมมีผลต่อความมั่นคงของรายได้ในอนาคต
โดยในปี 2558 คาดกำไรปกติ 1.1 พันล้านบาท ลดลง 18% จากปีก่อน จากประสิทธิภาพทำกำไรลดต่ำลงเนื่องจากปีนี้มีโอนฯ โครงการ Zire ที่มี Gross Margin ต่ำเข้ามาเพิ่มคิดเป็นสัดส่วน 40% ของยอดโอนฯ นอกจากนี้ผลกระทบจากการออกหุ้นเพิ่มทุนรองรับ RML-W4 893.856 ล้านหุ้น เป็นเวลา 3 ปี นับจากวันที่จัดสรร 15 มิ.ย. 2558 ส่งผลให้ประมาณการ EPS ปี 2558 ลดลงอยู่ที่ 0.30 บาท/หุ้น (ยังไม่ได้รวมแผนเพิ่มทุนแบบ PP อีก 357.54 ล้านหุ้น ให้กับ Partner กำหนดราคาไม่ต่ำกว่า 2 บาท)
ทั้งนี้หากอิง PER 6 เท่า ได้ Fair Value หลังเพิ่มทุนที่ 1.80 บาท แต่ผู้ถือหุ้นเดิมจะได้รับชดเชยจาก Warrant ซึ่งประเมินมูลค่า RML-W4 ที่เหมาะสมไว้ที่ 0.32 บาท หรือ คิดเป็นมูลค่าผู้ถือหุ้นจะได้รับ 0.08 บาท/หุ้น ซึ่งถือเสมือนการจ่ายผลตอบแทนให้กับผู้ถือหุ้นแทนเงินปันผลที่งดจ่ายในงวดปี 2557 (อิง 4 หุ้นเดิมต่อ 1 Warrant) ด้วยวิธี Black-Scholes บนสมมติฐานอย่างอนุรักษ์นิยมที่ค่าเฉลี่ย Volatility 1 ปี อยู่ที่ 39% จะได้ Fair Value ก่อน XW เท่ากับ 1.88 บาท จึงยังคงคำแนะนำถือ
 